Kamenický, Ladislav, minister financií SR (2024-10-29):
Ďakujem pekne. Kolegovia, zatiaľ, myslím, veľmi konštruktívna debata a som ochotný sa baviť o všetkom. My, samozrejme, pripravujeme plán boja proti daňovým únikom a sú tam opatrenia rôzneho typu. Čo teraz navrhol pán Hlina, zahrniem do tých vecí. Samozrejme, musíme sa zamyslieť. Ja, za mňa ja poviem otvorene, ja mám pocit a nie je to len môj pocit, ale to je proste fakt, že zo Slovenska sa stáva bezbločková krajina. A poviem prečo. Pán Hlina vie, o čom hovorím. Pokuty za to, že niekto nedá blok, sú tak nízke, že za dve hodiny ten podnikateľ to má naspäť. To je problém. Budeme robiť aj represívnu časť. Budeme robiť aj nejakú časť, ktorá by mohla byť motivujúca z hľadiska toho, že budeme navrhovať určité aj opatrenia, ktoré budú v prospech tých podnikateľov, ale chceme skutočne zabrániť tomu, čo sa tu rozmohlo. Ja dostávam informácie zo všetkých strán, že proste tu už nedáva bločky pomaly nikto. A ja hovorím reálne, v šedej ekonomike máme asi jednu miliardu eur, ktorú je potrebné nejakým spôsobom dostať do okruhu verejných financií. Viete, aké máme problémy aj so zdravotníctvom, s ostatnými oblasťami, konsolidujeme, o to menej by sme museli potom, samozrejme, v budúcnosti konsolidovať, aj keď teda lepší výber, v prvom roku nám to nikto neuzná, to vieme ekonómovia, o ktorých myslím, že pán Viskupič bude vedieť, o čom hovorím, že nám to, že to nie je akruálne opatrenie hneď v prvom roku, ale ak by sme urobili nejaký plán, ktorý nám uznajú dokonca aj v Komisii, tak by nám to mohli zohľadniť aj v konsolidácii. Čiže s týmto sa určite budeme zaoberať. Za seba môžem povedať, už som mal dve stretnutia nielen teda z ministerstva financií s mojimi kolegami, ale aj s finančnou správou. Finančná správa má jasné úlohy, ktoré som jej dal, a povedal som, že potrebujeme zvýšiť a zlepšiť výber. A to, čo hovorí pán kolega Hlina, ja nemám absolútne problém aj s takýmito riešeniami a som za. A ja si myslím, že by to teoreticky mohlo pomôcť. Samozrejme, musíme zohľadniť aj nejaké právne aspekty. Ja to musím dať pozrieť hlavne z hľadiska toho postihu voči tým zamestnancom, ale myslím si, že toto by mohlo pomôcť. Samozrejme, ak bude podnikateľ nabádať svojich zamestnancov na to, aby nedávali bloky, čo aj to je prípad, nie je to len prípad, že čašník nedá blok, tak si myslím, že určite musíme nechať aj postihnutie toho zamestnávateľa, čiže napríklad toho majiteľa tej reštaurácie, ale ak by to malo byť v rovine, že ten čašník to svojvoľne robí, ja chápem, že ten podnikateľ to mnohokrát nevie ustrážiť, že si strčí niekto časť tej tržby do vrecka, a to je proti záujmu toho podnikateľa, ktorý investoval do tej prevádzky, ktorý tam dal svoju dušu a nakoniec mu to niekto kazí tým, že proste si kradne z tej prevádzky. Však nemusíme hovoriť, hovorí sa, že kto má krčmu, ak neni v tej krčme, tak tí zamestnanci, mnohokrát sa mu stane, že skrachuje, a potom zisťuje prečo. A niekedy sa stane, že má aj zamestnancov, ktorí robia takéto nekalé veci. Musíme sa zamyslieť nad všetkými možnosťami. To, čo povedal pán poslanec Viskupič, budem sa tiež pýtať mojich kolegov, ale môžem povedať, aj doteraz bola donáška za 20 %, pán poslanec, hej, a mali sme gastro so zníženou sadzbou DPH. Čiže nejaká zásadná, obrovská zmena sa zase až taká veľká nestala, ale, samozrejme, budem sa na to pýtať. A čo sa týka eKasa, samozrejme, je to nutné zlo, ja berem. Je to nutné zlo, ktoré musíme mať na to, aby vôbec sa vyberali tie dane. Lebo choďte dneska na trhovisko a povedzte mi, kto z vás dostal účtenku za to, že si kúpil papriku. Povedzte mi. Alebo nejaké, nejaké paradajky. Ja sa čudujem. Teda ja nehovorím, že som najznámejší politik na Slovensku, ale vedia, kto som mnohí ľudia, a normálne úplne bez problémov prídu a dajú mi, že či to chcem s bločkom alebo bez bločka? To je, akože už neviem, kde sme sa to dostali. Takto by to asi nemalo fungovať, potrebujeme normálne čisté prostredie. A to nie je o tom, že my chceme perzekvovať alebo chceme tých podnikateľov. Ale je tu jeden podnikateľ, ktorý dáva bločky, ktorý nechce mať problémy so zákonom, a potom je tu druhý, ktorý si dépeháčku, to nie je len o dépeháčke, to je aj daň z príjmu právnických osôb, strčí do vrecka. Ako ten poctivý podnikateľ môže konkurovať takejto nekalej súťaži? Veď si spočítajte, o koľko ten druhý to má na jednej strane lacnejšie, ale neni to ani že on to dáva lacnejšie. On si to strčí do vrecka, to je ten problém. To ani neni o tom, že to ten zákazník dostane lacnejšie. Čiže toto je jedna z oblastí, ktorou sa veľmi silne zaoberám, a, samozrejme, potom predložím nejaké návrhy. A ja som otvorený každému dobrému návrhu, ktorý pomôže lepšiemu výberu DPH, hlavne v znížení tej šedej ekonomiky. Ďakujem pekne.